CELEX: 62009CN0404
Language: da
Date: 2009-10-20 00:00:00
Title: Sag C-404/09: Sag anlagt den 20. oktober 2009 — Kommissionen for De Europæiske Fællesskaber mod Kongeriget Spanien

16.1.2010   
            
            
               DA
            
            
               Den Europæiske Unions Tidende
            
            
               C 11/15
            
         Sag anlagt den 20. oktober 2009 — Kommissionen for De Europæiske Fællesskaber mod Kongeriget Spanien
   (Sag C-404/09)
   2010/C 11/26
   Processprog: spansk
   
      Parter
   
   
      Sagsøger: Kommissionen for De Europæiske Fællesskaber (ved F. Castillo de la Torre, D. Recchia og J.-B. Laignelot, som befuldmægtigede)
   
      Sagsøgt: Kongeriget Spanien
   
      Sagsøgerens påstande
   
   
               —
            
            
               Kommissionen har nedlagt følgende påstande:
               
                           a)
                        
                        
                           Kongeriget Spanien har tilsidesat de forpligtelser, der påhviler det i henhold til artikel 2, 3 og artikel 5, stk. 1 og 3, i Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, som ændret ved direktiv 97/11/EØF, idet det har godkendt følgende minedrift i de åbne brud »Fonfría«, »Nueva Julia« og »Los Ladrones«, uden at underlægge godkendelsen heraf en korrekt vurdering af de direkte, indirekte og de kumulative indvirkninger af disse projekter vedrørende minedrift i åbne brud.
                        
                     
                           b)
                        
                        
                           Kongeriget Spanien har tilsidesat de forpligtelser, der påhviler det i henhold til artikel 6, stk. 2, 3, og 4, sammenholdt med artikel 7 i direktiv 92/43/EØF (1), idet det fra og med år 2000 — der er datoen for udlægning af lokaliteten »Alto Sil« som et særligt beskyttet område (herefter »SBO«) — har godkendt minedrift i de åbne brud »Nueva Julia« og »Los Ladrones«, uden at underlægge godkendelsen en korrekt vurdering af de eventuelle indvirkninger af disse minedriftsprojekter, og idet Kongeriget Spanien under alle omstændigheder ikke har opfyldt de betingelser, der gør det muligt at gennemføre et projekt til trods for de farer, de nævne projekter indebærer for fuglearten tjur, der var et af de naturgoder, der lå til grund for udlægningen af SBO’et »Alto Sil«, og uden at der forelå tvingende hensyn til væsentlige samfundsinteresser, der kræves, såfremt der ikke findes nogen alternativ løsning, og udelukkende efter at have meddelt Kommissionen de kompensationsforanstaltninger, der er nødvendige for at sikre den globale sammenhæng i Natura 2000, og idet den ikke fra og med samme dato har vedtaget de nødvendige foranstaltninger for at undgå forringelse af levestederne for fuglearten tjur og eliminere de alvorlige forstyrrelser, som minerne »Feixolín«, »Salguero-Prégame-Valdesegadas«, »Fonfría«, »Ampliación de Feixolín« og »Nueva Julia« forårsager for denne fugleart, som udlægningen af SBO’et har til formål at beskytte.
                        
                     
                           c)
                        
                        
                           Idet Kongeriget Spanien for så vidt angår den foreslåede lokalitet »Alto Sil«, har tilsidesat de forpligtelser, der påhviler det i henhold til den fortolkning, Domstolen har anlagt i sin dom af 13. januar 2005, Società Italiana Dragaggi SpA m.fl. mod Ministero delle Infrastrutture e dei Trasporti et Regione Autonoma Friuli Venezia Giulia (sag C-117/03), Sml. I, s. 167, og af 14. september 2006, Bund Naturschutz in Bayern eV m.fl. mod Freistaat Bayern (sag C-244/05), Sml. I, s. 8445, idet den ikke fra og med januar 1998 for så vidt angår minerne »Feixolín«, »Salguero-Prégame-Valdesegadas«, »Fonfría«, »Ampliación de Feixolín« og »Nueva Julia« har vedtaget de nødvendige foranstaltninger med henblik på at sikre den økologiske interesse, som lokaliteten »Alto Sil« har på nationalt plan.
                        
                     
                           d)
                        
                        
                           Kongeriget Spanien har for så vidt angår SBO’et »Alto Sil« tilsidesat de forpligtelser, der påhviler det i henhold til artikel 6, stk. 2, 3, og 4, i direktiv 92/43/EØF, idet det fra og med december 2004 har godkendt minedrift i åbne brud (minedriften »Feixolín«, »Salguero-Prégame-Valdesegadas«, »Fonfría« og »Nueva Julia«), som kan påvirke de naturgoder, der ligger til grund for udlægningen af lokaliteten af fællesskabsbetydning (herefter »LAF«) »Alto Sil«, uden at have fortaget en korrekt vurdering af de eventuelle påvirkninger af denne virksomhed, og under alle omstændigheder uden at have overholdt de bestemmelser, der giver mulighed for at gennemføre et sådant projekt til trods for den risiko, det udgør for de naturgoder, der ligger til grund for udlægningen af lokaliteten »Alto Sil«, og, såfremt der ikke findes nogen alternativ løsning, udelukkende af bydende nødvendige hensyn til væsentlige samfundsinteresser, og kun efter at have meddelt Kommissionen alle de kompensationsforanstaltninger, der er nødvendige for at sikre den globale sammenhæng i Natura 2000, og
                           idet Spanien ikke for dette projekt vedtog de foranstaltninger, der er nødvendige for at undgå forringelse af levestederne for de truede naturtyper og undgå sådanne forstyrrelser af disse arter, som skyldes minerne »Feixolín«, »Salguero-Prégame-Valdesegadas«, »Fonfría« og »Nueva Julia«.
                        
                     
         
               —
            
            
               Kongeriget Spanien tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Kommissionen har fået kendskab til, at selskabet Minero Siderúrgica de Ponferrada (MSP) driver flere kulminer i åbne brud, der kan påvirke naturgoderne i den som område af fællesskabsinteresse foreslåede lokalitet »Alto Sil« (ES0000210), der er beliggende i provinsen León i den nord-østlige del af den selvstyrende region Castilla y León. Disse oplysninger bekræfter ikke blot, at der findes adskillige kulminer i åbne brud, men ligeledes, at minedriften i åbne brud vil fortsætte i form af nye miner, der allerede er blevet godkendt, eller som er ved at blive godkendt.
   Hvad angår direktiv 85/337/EØF anså Kommissionen, at der ikke var taget højde for eventuelle indirekte, kumulative eller synergistiske virkninger, som de tre omstridte miner kan have på de mest sårbare naturtyper.
   Kommissionen anser, at hvad angår karakteren af de omhandlede projekter, deres konneksitet og langvarige virkninger, indebærer den betydelige indvirkning, som disse projekter kan have på miljøet, uundgåeligt »direkte virkninger […] indirekte, […] kumulative, kort- og langsigtede, vedvarende eller midlertidige […] virkninger« som omhandlet i bilag IV til direktiv 85/337/EØF.
   Hvad angår direktiv 92/43 om naturtyper henvises der hovedsageligt til arterne tjur og brun bjørn. Kommissionen mener ikke, at indvirkningen af minedriften på disse arter kun kan vurderes i forhold til den direkte ødelæggelse af de beskyttede områder for disse arter, men at der skal tages hensyn til den store opdeling, til forringelsen og ødelæggelsen af naturtyper, der potentielt var egnede til at forbedre situationen for disse arter, samt til stigningen i forstyrrelser af disse arter, hvilket er aspekter, der ikke er blevet inddraget. Hertil kommer risikoen for en indeslutning på grund af disse populationers bevægelser og opdelinger.
   Sammenfattende mener Kommissionen, at den omhandlede minedrift forværrer det, der anses for en tilbagegang for disse arter, og at dette ikke gør det muligt for myndighederne at konkludere, at den omhandlede virksomhed ikke har nogen væsentlig indvirkning på disse arter.
   Kommissionen mener således ikke, at de kompetente spanske myndigheder har foretaget en vurdering af den eventuelle påvirkning på arterne tjur og brun bjørn, der kan anses for at være en sådan art som den i artikel 6, stk. 3, omhandlede, og hvis en sådan vurdering havde fundet sted, skulle den i det mindste have konkluderet, at der manglede den i retspraksis krævede sikkerhed for, at de godkendte projekter ikke havde nogen væsentlig indvirkning på disse truede arter. Dette forudsætter, at myndighederne kun havde kunnet godkende de ovennævnte minedriftsprojekter i åbne brud efter at have efterprøvet opfyldelsen af betingelserne i artikel 6, stk. 4 — nemlig at der i mangel på andre løsninger, herunder »nul-løsningen«, forudgående skal udpeges nogle bydende nødvendige hensyn til væsentlige samfundsinteresser, som begrunder anvendelsen af denne undtagelsesbestemmelse, og at der eventuelt træffes passende kompensationsforanstaltninger.
   
      (1)  Rådets direktiv 92/43/EØF af 21.5.1992 om bevaring af naturtyper samt vilde dyr og planter, EFT L 206, s. 7.